‘Vermiste’ Welkom-vrou in hegtenis geneemCaren Bezuidenhout Caren Bezuidenhout (34) van Welkom in die Vrystaat, wat op 12 November deur haar man as vermis aangemeld is, is in hegtenis geneem, het die Vrystaatse polisie bevestig. Kapt. Stephen Thakeng het gesê die vrou het Donderdag, 22 November teruggekeer huis toe en is daarna aangekla van meineed, diefstal en bedrog. Maroela Media het vroeër berig haar man, Danie Bezuidenhout, haar op 12 November as vermis aangemeld. Sy het omstreeks 06:55 gery om haar kind by die skool te gaan aflaai, en het nie weer teruggekeer huis toe nie. ŉ Opsporingsmaatskappy het laat weet hul rooi Toyota-bakkie is by die Harmony-vulstasie op Virginia, sowat 15 km van Welkom af. Danie het haar tevergeefs probeer kontak en die saak by die polisie aangemeld. “ŉ Span ondersoekbeamptes, onder leiding van kapt. Yolanda Hulme van Welkom-speurdienste, het ondersoek ingestel om die vermiste vrou op te spoor.” Volgens Thakeng het Bezuidenhout haar ouers onlangs gekontak en hulle laat weet sy is in Port Elizabeth. Sy het aangevoer sy het ŉ saak van ontvoering en verkragting by die Walmer-polisiestasie in Port Elizabeth aanhangig gemaak. “Sy het aangevoer sy is deur vier gewapende mans ontvoer en saam met ŉ 17-jarige meisie in ŉ Quantum-kombi in gedwing en verkrag.” Danie het na Port Elizabeth gery om haar te gaan haal en is met hul terugkoms in die Vrystaat saam met haar na Welkom-polisiestasie. “Sy is in hegtenis geneem op aanklag van meineed toe daar bevind is dat sy ŉ vervalste saak in Port Elizabeth aanhangig gemaak het. ŉ Lasbrief vir haar inhegtenisneming is ook uitgereik in verband met ŉ saak van bedrog en diefstal in Swartruggens in Noordwes,” het Thakeng bygevoeg. Bezuidenhout sal op 26 November in die Welkom-landdroshof verskyn. “Ons wil ŉ duidelike boodskap uitstuur dat die aanmeld van valse sake nie geduld sal word nie omdat dit lei tot verkwistende uitgawes van staatshulpbronne en tyd wat eerder aangewend kon word vir persone wat in nood verkeer. Ons sal seker maak dat die persone wat hiervoor verantwoordelik is, vervolg word.” Genl.maj. Lerato Molale, bevelvoerder van Welkom, het kapt. Hulme en haar span bedank vir hul toewyding op hierdie saak. Sosialemediagebruikers het ná berigte van Bezuidenhout se verdwyning wilde aantygings teen die egpaar gemaak. “Mense, sy’t gelieg dat haar man dood is omdat sy iemand vir wie sy geld moes betaal, aan ’n lyntjie gehou het,” het een gebruiker beweer. “As jy my vra, het die man nie [eens] geweet hy’s suppose [sic] om dood te wees nie.” Lees alle vorige berigte oor Caren Bezuidenhout op Maroela Media.